Korrupsiesaak: Zuma se verhoor uitgestelOudpres. Jacob Zuma tydens ‘n vorige hofverskyning. (Foto: Michele Spatari/ AP) Die korrupsiesaak teen oudpres. Jacob Zuma is tot Junie vanjaar uitgestel weens die afsonderingsregulasies wat tans geld om die verspreiding van Covid-19 in die land hok te slaan. Zuma was veronderstel om weer Woensdag in die hooggeregshof in Pietermaritzburg te verskyn op aanklagte wat spruit uit die omstrede wapentransaksie wat in die laat 1990’s deur die Suid-Afrikaanse regering onderhandel is. Die oudpresident moet egter nou op 23 Junie in dié hof verskyn, berig eNCA. Zuma en die Franse wapenvervaardiger Thales word geïmpliseer in bedrog, swendelary en geldwassery. Maroela Media het vroeër berig die oudpresident het aanvanklik aansoek om verlof tot appèl in die Konstitusionele Hof gedoen. Dié aansoek is egter in April vanjaar teruggetrek. Die JG Zuma-stigting het gesê dié besluit baan die weg vir Zuma om voorbereidings te tref vir die verhoor en te wys dat hy nooit voordeel getrek het uit die wapentransaksie nie en dat hy ook nie poog om sy dag in die hof vry te spring nie. Zuma het vantevore nie vir hofverskynings opgedaag nie. Sy prokureurs het aangevoer dat die oudpresident te siek was om in die hof te verskyn.